Ehdotus neuvoston asetukseksi yhteiseen kalastuspolitiikkaan sovellettavasta valvontajärjestelmästä annetun asetuksen (ETY) N:o 2847/93 muuttamisesta (95/C 188/06) (ETA:n kannalta merkityksellinen teksti) KOM(95) 256 lopull. - 95/0146(CNS)

(Komission esittämä 13 päivänä heinäkuuta 1995)

EUROOPAN UNIONIN NEUVOSTO, joka

otta huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo, että

pyyntiponnistusten hallintojärjestelmästä . . . 1995 annetussa neuvoston asetuksessa (EY) N:o . . ./95 vahvistetaan pyyntiponnistusten vuosittaiset enimmäismäärät tietyillä alueilla,

tiettyjä yhteisön kalastusalueita ja kalakantoja koskevasta pyyntiponnistusten hallinnosta 27 päivänä maaliskuuta 1995 annetun asetuksen (EY) N:o 685/95 (1) mukaan olisi säädettävä valvonta- ja seurantatoimenpiteistä pyyntiponnistusten hallintojärjestelmän noudattamisen turvaamiseksi,

7 artiklan 3 kohdan mukaan jäsenvaltioiden on toteutettava tarvittavat toimenpiteet velvoittaakseen oman lippunsa alla purjehtivat alukset antamaan tiedot saapumisesta sellaisille alueille, joihin sovelletaan pyyntiponnistusten tai kapasiteetin rajoituksia, tai kyseisiltä alueilta poistumisesta, mukaan lukien näillä alueilla sijaitseviin satamiin saapuminen ja niistä poistuminen, samoin kuin saapumisesta alueelle tai poistumisesta alueelta, joka on etelään linjalta 56°30' pohjoista leveyttä, itään linjalta 12° läntistä pituutta ja pohjoiseen linjalta 50°30' pohjoista leveyttä, jäljempänä "Irish Box",

on tarpeen säätää yksityiskohtaiset säännöt tämän saapumisia ja poistumisia koskevan tiedonantojärjestelmän soveltamisesta sekä yhteisön alusten saaliita koskevan tietohallinnon perusrakenteiden täytäntöönpanosta viimeistään 1 päivänä tammikuuta 1998,

tässä yhteydessä olisi sallittava valvonnasta vastaavalle jäsenvaltiolle ja komissiolle pääsy tietojen tarkastamista koskevaan yhdennettyyn tietokonejärjestelmään,

on tarpeen säätää jäsenvaltioiden lipun alla purjehtivien alusten toteuttamasta alueella vietettyjen päivien seurannasta ja sen vuoksi on välttämätöntä, että kalastusalusten päälliköt kirjaavat aluspäiväkirjoihinsa kullakin kalastuspaikalla vietetyt päivät, ja että jäsenvaltioiden toimivaltaisille viranomaisille toimitetaan kalastustoiminnan valvonnan turvaamiseksi tarvittavat tiedot,

kunkin jäsenvaltion on annettava tarvittavat säännökset niiden alusten kalastustoiminnan valvomiseksi pistokokein, jotka on vapautettu velvoitteesta pitää aluspäiväkirjaa,

kalastuspaikoille ja Irish Box -alueelle pääsyn valvonta kuuluu sekä lippuvaltiona olevalle jäsenvaltiolle että jäsenvaltiolle, joka vastaa valvonnasta yhteen kalastuspaikkaan kuuluvilla vesillä, jotka ovat sen lainkäyttövallan ja suvereniteetin alaisia; tässä tarkoituksessa olisi säädettävä, että lippuvaltiona olevan jäsenvaltion on toimitettava komissiolle tietokoneella luettavassa muodossa olevat nimiluettelot aluksista, joilla on lupa toimia kalastuspaikoilla ja Irish Box -alueella; olisi myös säädettävä, että valvonnasta vastaavan jäsenvaltion on saatava nämä tiedot käyttöönsä,

pyyntiponnistusten rajoituksen hallinnon on tapahduttava sekä jäsenvaltioiden että yhteisön tasolla; jäsenvaltioiden on rekisteröitävä kalastuspaikkakohtaiset pyyntiponnistukset ja toimitettava kuukausittain komissiolle yhteen kootut tiedot pyyntiponnistuksista,

olisi säädettävä, että jos yhden jäsenvaltion yhtä kalastuspaikkaa koskevat pyyntiponnistukset on käytetty, tämän jäsenvaltion lipun alla purjehtivien alusten on lopetettava toimintansa tällä kalastuspaikalla,

on tarpeen antaa tarvittavat pyydysten käyttöä koskevat säännökset, jotta turvataan se, että kalastusalukset noudattavat pyyntiponnistusten rajoituksia, ja

tämän vuoksi olisi muutettava neuvoston asetus (ETY) N:o 2847/93 (2),

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 2847/93 seuraavasti:

1. Lisätään 19 artiklan jälkeen seuraava II a osasto:

"II a OSASTO:

Pyyntiponnistusten valvonta

19 a artikla

Tämän osaston säännöksiä sovelletaan yhteisön kalastusaluksiin, jotka harjoittavat kalastustoimintaa asetuksessa (EY) N:o 685/95 määritellyillä kalastuspaikoilla, sekä yhteisön aluksiin, jotka harjoittavat pohjakalojen kalastusta alueella, joka on etelään linjalta 56°30' pohjoista leveyttä, itään linjalta 12° läntistä pituutta ja pohjoiseen linjalta 50°30' pohjoista leveyttä, jäljempänä `Irish Box`.

19 b artikla

1. Yhteisön kalastusalusten päälliköiden on toimitettava seuraavat tiedot `ponnistuskertomus`-nimisen kertomuksen muodossa:

- aluksen tunnistetiedot,

- kaikki yhdellä alueella sijaitsevaan satamaan saapumiset ja sieltä poistumiset,

- kaikki saapumiset yhdelle alueelle sekä päivä, jona kalastustoimet on aloitettu kyseisellä kalastuspaikalla,

- kaikki poistumiset alueelta sekä kalastustoimien lopetuspäivä,

- viimeistään 1 päivänä tammikuuta tiedot aluksella satamaan saavuttaessa ja sieltä poistuttaessa säilytettävistä saaliista.

2. Ne yhteisön kalastusalusten päälliköt, jotka eivät ole toimittaneet vaadittavia tietoja, eivät saa harjoittaa kalastustoimintaa kyseisillä alueilla.

3. Jäsenvaltioiden on toteutettava tarvittavat toimenpiteet sen varmistamiseksi, että niiden lipun alla purjehtivien alusten päälliköt noudattavat tätä tiedonantovelvollisuutta.

19 c artikla

1. Kalastusalusten päälliköiden on toimitettava 19 b artiklassa tarkoitetut tiedot teleksillä tai radiolla sellaisen aseman välityksellä, joka on yhteisön sääntelyssä hyväksytty ottamaan nämä tiedot vastaan, samanaikaisesti seuraavien jäsenvaltioiden toimivaltaisille viranomaisille:

- jäsenvaltio, jonka lipun alla alus purjehtii,

- valvonnasta vastaava jäsenvaltio, jos on todennäköistä, että alus harjoittaa kalastustoimintaa kyseisen jäsenvaltion suvereniteettiin tai lainkäyttövaltaan kuuluvilla vesillä.

2. Niiden alusten osalta, joissa on yhteisön lainsäädännössä hyväksytty automaattinen ja reaaliaikainen valvontajärjestelmä, tiedot voidaan kuitenkin toimittaa kyseisen järjestelmän välityksellä.

3. Jäljempänä 19 d artiklassa tarkoitetussa yhdennetyssä tietojen tarkastusjärjestelmässä tiedot toimitetaan ainoastaan lippuvaltiona olevan jäsenvaltion toimivaltaisille viranomaisille.

19 d artikla

1. Edellä 19 b artiklassa tarkoitettujen tietojen keruun ja käsittelyn sekä niiden saatavuuden helpottamiseksi jäsenvaltioiden on otettava käyttöön tietokoneistettu yhdennetty tietojen tarkastusjärjestelmä viimeistään 1 päivänä tammikuuta 1998. Tässä tarkoituksessa jäsenvaltioiden on varmistettava sellaisten tietokoneistettujen tietokantojen luominen, joihin rekisteröidään reaaliajassa kaikki 19 b artiklassa tarkoitetut tiedot. Komission on saatava käyttöönsä jäsenvaltioiden tietokantoihin tallennetut tiedot tietokoneella luettavassa muodossa.

2. Lippuvaltiona olevan jäsenvaltion on varmistettava, että valvonnasta vastaavat toimivaltaiset viranomaiset voivat käyttää yhdennettyä tietokonejärjestelmää saadakseen suoraan ja välittömästi käyttöönsä 19 b artiklassa tarkoitetut tiedot niiden alusten osalta, jotka harjoittavat kalastustoimintaa kyseisen jäsenvaltion suvereniteettiin tai lainkäyttövaltaan kuuluvilla vesillä.

19 e artikla

1. Alusten päälliköiden on merkittävä aluspäiväkirjoihinsa yhdellä alueella vietetty aika seuraavasti.

Hinattavien pyydysten osalta:

- päivä, jona alus on saapunut kyseiselle alueelle tai poistunut tällä alueella sijaitsevasta satamasta,

- päivä, jona alus on poistunut alueelta tai saapunut sillä sijaitsevaan satamaan,

- niiden päivien määrä, jotka alus on ollut kyseisellä alueella.

Seisovien pyydysten osalta:

- päivä, jona seisovaa pyydystä käyttävä alus on saapunut kyseiselle alueelle tai poistunut sillä sijaitsevasta satamasta,

- päivä, jona seisova pyydys on poistunut alueelta tai saapunut sillä sijaitsevaan satamaan,

- niiden päivien määrä, jotka seisova pyydys on ollut kyseisellä alueella.

2. Niiden alusten osalta, jotka on vapautettu velvollisuudesta pitää aluspäiväkirjaa, lippuvaltiona olevan jäsenvaltion on tehtävä pistokokeita tietyllä alueella vietettyjen päivien arvioimiseksi.

3. Yksityiskohtaiset säännöt tämän artiklan soveltamisesta annetaan tarvittaessa 36 artiklassa säädettyä menettelyä noudattaen.

19 f artikla

1. Lippuvaltiona olevan jäsenvaltion on täytettävä yhteisön kalastusalusrekisteristä 19 päivänä tammikuuta 1994 annetun komission asetuksen (EY) N:o 109/94 (*) mukainen rekisteri tai rekisterit ja lisättävä niihin tiedot, jotka sisältyvät asetuksen (EY) N:o 685/95 2 artiklassa tarkoitettuihin alusten nimiluetteloihin.

2. Lippuvaltiona olevan jäsenvaltion on toimitettava tietokoneen välityksellä, mieluiten sähköpostilla, 1 kohdassa tarkoitetut tiedot asetuksessa (EY) N:o 109/94 säädettyjä menettelyjä noudattaen.

3. Valvonnasta vastaavan jäsenvaltion on saatava viipymättä käyttöönsä 1 kohdassa tarkoitetut, yhteisön kalastusalusrekisteriin sisältyvät tiedot niiltä osin kuin ne koskevat niiden hyväksyttyjen alusten tunnistetietoja, jotka harjoittavat kalastustoimintaa kyseisen valtion lainkäyttövaltaan tai suvereniteettiin kuuluvalla alueella.

19 g artikla

Kunkin jäsenvaltion on rekisteröitävä pyyntiponnistukset, jotka sen lipun alla purjehtivat alukset ovat käyttäneet kullakin kalastuspaikalla ja pohjakalastuksen osalta 19 a artiklassa tarkoitetulla Irish Box -alueella; rekisteröinti perustuu käytettävissä oleviin tietoihin ja erityisesti aluspäiväkirjojen tietoihin sekä 19 e artiklan 2 kohdan mukaisesti kerättyihin tietoihin.

19 h artikla

Kunkin jäsenvaltion on arvioitava kokonaisuudessaan pyyntiponnistukset, jotka niiden lipun alla purjehtivat, perpendikkeliväliltään alle 15 metriä pitkät alukset ovat käyttäneet 19 a artiklassa tarkoitetuilla kalastuspaikoilla ja Irish Box -alueella.

19 i artikla

Kunkin jäsenvaltion on ilmoitettava tietokoneen välityksellä komissiolle, asetuksessa (EY) N:o 109/94 säädettyjä menettelyjä noudattaen, seuraavat yhteen kootut tiedot pyyntiponnistuksista:

- ennen kunkin kuukauden 15 päivää on ilmoitettava tiedot edellisen kuukauden aikana kunkin 19 a artiklassa tarkoitetun kalastuspaikan ja Irish Box -alueen osalta toteutetuista pohjakalalajeja koskevista pyyntiponnistuksista,

- ennen kunkin kalenterivuoden neljänneksen ensimmäisen kuukauden loppua on ilmoitettava tiedot edellisen neljännesvuoden aikana kunkin 19 a artiklassa tarkoitetun kalastuspaikan osalta toteutetuista pohjakalalajeja koskevista pyyntiponnistuksista.

(*) EYVL N:o L 19, 22.1.1994, s. 5".

2. Lisätään 20 artiklan jälkeen seuraava 20 a artikla:

"20 a artikla

1. Kun kalastusalukset harjoittavat kalastustoimintaa 19 a artiklassa tarkoitetuilla kalastuspaikoilla ja Irish Box -alueella, ne voivat kuljettaa mukanaan ja käyttää ainoastaan kyseistä kalastusta vastaavia pyydyksiä.

2. Kalastusalukset, jotka kalastavat saman kalastusmatkan aikana myös muilla kuin 1 kohdassa tarkoitetuilla kalastusalueilla, voivat kuitenkin kuljettaa pyydyksiä, jotka vastaavat niiden toimintaa kyseisillä alueilla; tämä edellyttää aluksella olevien sellaisten pyydysten, joita ei ole lupa käyttää kyseisellä 19 a artiklassa tarkoitetulla kalastuspaikalla ja Irish Box -alueella, säilyttämistä 20 artiklan 1 kohdan toisen alakohdan mukaisesti siten, että ne eivät ole käyttövalmiita.

3. Seisovien pyydysten tunnistusta koskevat säännökset annetaan 36 artiklassa säädettyä menettelyä noudattaen."

3. Lisätään 21 artiklan jälkeen seuraavat artiklat:

"21 a artikla

Kunkin jäsenvaltion on vahvistettava päivä, jona sen lipun alla purjehtivien tai sen alueella rekisteröityjen alusten arvellaan saavuttavan asetuksessa (EY) N:o . . ./95 vahvistetun kalastuspaikkakohtaisen pyyntiponnistusten enimmäistason.

Kunkin jäsenvaltion on kiellettävä väliaikaisesti, kyseisestä päivästä alkaen, mainittujen alusten kalastustoiminta tällä kalastuspaikalla.

Tästä toimenpiteestä on ilmoitettava viipymättä komissiolle, joka ilmoittaa siitä muille jäsenvaltioille.

21 b artikla

Kun tietyn jäsenvaltion lipun alla purjehtivien alusten arvellaan käyttäneen 70 prosenttia asetuksessa (EY) N:o . . ./95 vahvistetusta pyyntipaikkakohtaisesta pyyntiponnistusten enimmäistasosta, kyseisen jäsenvaltion on ilmoitettava komissiolle asetuksen (EY) N:o 685/95 7 artiklan 1 kohdan toisen alakohdan soveltamiseksi toteutetut toimenpiteet.

21 c artikla

1. Komissio valvoo 19 i artiklassa tarkoitettujen tietojen perusteella, että asetuksessa (EY) N:o . . ./95 vahvistettua pyyntiponnistusten enimmäistasoa noudatetaan.

2. Komissio vahvistaa joko omasta aloitteestaan tai 21 a artiklan nojalla tehdyn ilmoituksen johdosta ja käytettävissä olevien tietojen perusteella päivän, jona yhden jäsenvaltion yhtä kalastuspaikkaa koskeva pyyntiponnistusten taso arvellaan saavutettavan. Tästä päivästä alkaen kyseisen jäsenvaltion lipun alla purjehtivilla aluksilla ei ole enää oikeutta kalastaa kyseisellä kalastuspaikalla."

2 artikla

Tämä asetus tulee voimaan 1 päivänä tammikuuta 1996.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL N:o L 71, 31.3.1995, s. 5

(2) EYVL N:o L 261, 20.10.1993, s. 1